# 

Na osnovu člana 52. Poslovnika Narodne skupštine Republike Srpske („Službeni glasnik Republike Srpske“, broj 66/20) Odbor za reviziju je na svojoj Petoj sjednici, održanoj 21. decembra 2023. godine, usvojio

**Z A P I S N I K**

**sa Četvrte sjednice Odbora, održane 1. novembra 2023. godine**

Mirjana Orašanin, predsjednik Odbora, otvorila je sjednicu u 16 časova.

Sjednici odbora su prisustvovali i: Srđan Mazalica, Nebojša Vukanović, Biljana Petković i Saša Grbić, članovi Odbora.

Sjednici nisu prisustvovali: Zoran Kokanović, Strahinja Bašević, Predrag Nešić i Dragan Galić, članovi Odbora.

Sjednici su prisustvovali, i: Jovo Radukić, glavni revizor, Željka Anđelić, predstavnica Ministarstva finansija, Goran Šaula, direktor Lutrije Republike Srpske a. d. Banja Luka, Gordana Latinović, zamjenica direktora JZU „Bolnica Gradiška“ i Aleksandar Jovanović, v. d. direktora Doma zdravlja u Srebrenici.

Od akreditovanih subjekata sjednici je prisustvovao Željko Ninković, predstavnik Centra civilnih inicijativa.

Za sjednicu je predložen

D N E V N I R E D

1. Usvajanje zapisnika sa Treće sjednice Odbora;
2. Prijedlog rebalansa Budžeta Republike Srpske za 2023. godinu - po hitnom postupku, u dijelu Glavne službe za reviziju javnog sektora Republike Srpske;
3. Razmatranje izvještaja o provedenoj finansijskoj reviziji Lutrije Republike Srpske a. d. Banja Luka za period 1. 1 – 31. 12. 2022. godine (RV054-23);
4. Razmatranje izvještaja o provedenoj finansijskoj reviziji JZU „Bolnica Gradiška“ za period 1. 1 – 31. 12. 2022. godine (RV053-23);
5. Razmatranje izvještaja o provedenoj finansijskoj reviziji JZU „Dom zdravlja Srebrenica“ za period 1. 1 – 31. 12. 2022. godinu (RV040-23);
6. Razmatranje izvještaja o naknadnom pregledu provođenja preporuka iz Izvještaja revizije učinka: „Upravljanje eksploatacijama mineralnih resursa i čišćenjem materijala iz vodotoka“ (RU 006-14-NP);
7. Razmatranje zahtjeva Glavne službe za reviziju javnog sektora Republike Srpske za dodatnim sredstvima za period 2024 – 2026. godina;
8. Rebalans budžeta Glavne službe za reviziju javnog sektora Republike Srpske za 2023. godinu;
9. Tekuća pitanja:

a) Inicijativa da se u Programu rada Glavne službe za reviziju javnog sektora Republike Srpske za 2024. godinu uvrsti naknadni pregled provođenja preporuka iz Izvještaja revizije učinka: „Eksploatacija riječnog materijala kao segment integralnog uređenja i zaštite vodotoka rijeke Drine“ (RU 005-20);

b) Informacija o dostavljenim akcionim planovima za otklanjanje uočenih nepravilnosti u izvještajima finansijske revizije dostavljenim u periodu 1. 1 – 25. 7. 2023. godine;

v) Upoznavanje članova Odbora sa dopisom bivših radnika „Kosmosa“.

Predloženi dnevni red je usvojen jednoglasno.

**AD 1.**

Nije bilo diskusije.

Zapisnik sa Treće sjednice Odbora je usvojen većinom glasova (četiri glasa ZA – Mirjana Orašanin, Srđan Mazalica, Biljana Petković i Saša Grbić i jedan član Odbora se UZDRŽAO od glasanja – Nebojša Vukanović).

**AD 2.**

Obrazloženje navedenog prijedloga rebalansa podnijela je gđa Željka Anđelić, predstavnica Ministarstva finansija Republike Srpske.

Nije bilo diskusije.

Članovi Odbora su većinom glasova (tri glasa ZA – Biljana Petković, Srđan Mazalica i Saša Grbić i dva člana Odbora su se UZDRŽALA od glasanja – Mirjana Orašanin i Nebojša Vukanović) zauzeli stav da se Prijedlog rebalansa Budžeta Republike Srpske za 2023. godinu – po hitnom postupku, upućuje u dalju skupštinsku proceduru.

**AD 3.**

Uvodno obrazloženje dao je Jovo Radukić, glavni revizor.

Nakon uvodnog obrazloženja Goran Šaula upoznao je članove Odbora sa aktivnostima preduzetim nakon sprovedene revizije.

U diskusiji su učestvovali: Mirjana Orašanin, Goran Šaula i Nebojša Vukanović.

Nakon diskusije Mirjana Orašanin, predsjednica Odbora je konstatovala da je izvještaja o provedenoj finansijskoj reviziji Lutrije Republike Srpske a. d. Banja Luka za period 1. 1 – 31. 12. 2022. godine primljen k znanju i predložila zaključak da se navedeni izvještaj uputi Narodnoj skupštini Republike Srpske zbog negativnog mišljenja, u skladu sa članom 70. Poslovnika Narodne skupštine.

Predloženi zaključak nije usvojen. Članovi Odbora su glasali na sljedeći način (dva glasa ZA – Mirjana Orašanin i Nebojša Vukanović, jedan glas PROTIV – Biljana Petković i dva člana Odbora su se UZDRŽALA od glasanja – Srđan Mazalica i Saša Grbić).

Nakon glasanja Nebojša Vukanović je napustio sjednicu i samim tim je i prekinuta jer nije bilo kvoruma.

Sjednica je prekinuta u 16.50 časova.

|  |  |  |
| --- | --- | --- |
|  |  | **PREDSJEDNIK ODBORA** |
|  |  | **Mirjana Orašanin** |